विशाल भारद्वाज की वेब सीरीज की 5 लोकेशन पर शूटिंग; गुलशन ग्रोवर-शबाना भी आएंगे
बॉलीवुड के सितारों ने शूटिंग के लिए हिमाचल प्रदेश का रूख करना शुरू कर दिया है। देवदार के बर्फ से ढके पेड़ों और पहाड़ों के बीच शूटिंग के लिए अभिनेत्री लारा दत्ता पूरी यूनिट के साथ मनाली पहुंच गई हैं। 
हिमाचल के ऊपरी इलाकों में बर्फबारी का दौर थमते ही बॉलीवुड सितारों ने शूटिंग के लिए प्रदेश पहुंचना शुरू कर दिया है। बर्फ से ढंके देवदार के पेड़ों और पहाड़ों के बीच शूटिंग के लिए बॉलीवुड स्टार लारा दत्ता पूरी यूनिट के साथ मनाली पहुंच गई हैं।
लारा दत्ता ओल्ड मनाली के एक निजी होटल में ठहरी हैं। उनकी आगामी वेब सीरीज की शुक्रवार को दिनभर यहीं पर शूटिंग चली। एक्ट्रेस डेढ़ महीना मनाली में रुकेंगी। शूटिंग के लिए कुछ और स्टार के भी जल्द मनाली पहुंचने की उम्मीद है।
विशाल भारद्वाज बना रहे वेब सीरीज
सूत्रों के अनुसार, रैड एप्पल फिल्म के बैनर तले बन रही वेब सीरीज 'चार्ली चोपड़ा' को विशाल भारद्वाज डायरेक्ट कर रहे हैं। इस बेव सीरीज में गुलशन ग्रोवर, शबाना आजमी सहित कई बॉलीवुड चेहरे अभिनय कर रहे हैं। इन कलाकारों का भी मनाली में जल्द जमावड़ा लगेगा।
लारा दत्ता ने वादियों को निहारा
शुक्रवार को ओल्ड मनाली मार्ग पर एक होटल के प्रांगण में दिनभर वेब सीरीज की शूटिंग चलती रही। सूत्र बताते हैं कि शुक्रवार को लारा दत्ता ने शूटिंग नहीं की। साथी कलाकारों के ही सीन शूट किए गए। लारा दत्ता ने दिनभर होटल में आराम किया और मनाली की हसीन वादियों को निहारा।
डेढ़ महीने चलेगी शूटिंग
वेब सीरीज की शूटिंग को लेकर स्थानीय को-आर्डिनेटर अनिल कायस्था ने बताया कि डेढ़ महीने तक वेब सीरीज की शूटिंग की जाएगी। शूटिंग के लिए मनाली के आसपास कई इलाकों जैसे नग्गर, जाणा, हिडिंबा मंदिर, सोलंगनाला की लोकेशन फाइनल की गई है।